Gedagte vir die dag: Oorvloedige seën vir elke goeie werkFoto: pixabay.com Wat mense saai, sal hulle ook maai! (Galasiërs 6:7) Toe ek baie jare gelede my lewe aan die Here toevertrou het, was ek doodtevrede daarmee om my plaas aan die armes te gee, Bybelskool toe te gaan en ’n bediening as prediker te begin omdat God my daartoe geroep het. Die Here het egter deur die Skrif vir my en my vrou gewys dat ons moes bly net waar ons was. Hy het 2 Korintiërs 9:8 gebruik. Daar staan: “God is in staat om aan julle elke gawe in oorvloed te gee sodat julle in elke opsig altyd van alles genoeg kan hê én ook nog oorvloedig kan wees in elke goeie werk.” Die Here het dit duidelik gemaak dat Hy ons plaas as ’n vesting wou gebruik waarvandaan die Heilige Gees kon werk. Dis presies wat toe gebeur het. Ons moet saai daar waar God vir ons sê om te saai en dan sal ons ons beloning maai. As jy ’n vyandige gesindheid, woede, pyn, veroordeling en kritiek saai, is dit presies wat jy sal terugkry. Saai eerder genade, goedgesindheid en onverdiende vriendelikheid. Beskou die mens as God se skepping. Wees lief vir hulle en behandel hulle met respek, ongeag wat hul rol in die samelewing is. Behandel elke mens asof jy Jesus self bedien. Wat jy saai, is wat jy sal maai. Begin dus liefde saai. As jy liefde saai, sal jy liefde maai. As jy dit deurlopend doen, sal jou hele lewe beter word. Raak ontslae van al die slegte saad en begin goeie saad saai. En wat is die goeie saad? Die Woord van God vertel ons dit is liefde, vreugde, vrede, geduld, vriendelikheid, goedheid, getrouheid, sagmoedigheid en selfbeheersing (Galasiërs 5:22-23). Ella Wheeler Wilcox het gesê: “Met elke daad saai jy ’n saad, al sal jy nooit die oes sien nie.” Kom ons begin goeie saad saai. Onthou, goeie saad kos jou niks nie, maar dit betaal jou iets, al sal die seën eers te voorskyn kom nadat jy na jou huis in die hemel gegaan het. Here en Redder, U het my geroep om u dienskneg te wees. Ek wil vir U goeie saad saai, selfs al sal ek nie die oes in my leeftyd sien nie. Maak my oë oop om al die plekke te kan raaksien waar ek u liefde, hoop en vreugde kan saai. Ek bid dit in Jesus se Naam. Amen.